Peste 240 de persoane au fost controlate şi au fost date amenzi în valoare de 11.500 de lei, în urma unor controale făcute de poliţişti şi reprezentanţi ai altor instituţii, în Sectoarele 1 şi 2 din Bucureşti. Două tinere au fost prinse cu substabţe interzise într-un club din Sectorul 1.
Potrivit Poliţiei Capitalei, în noaptea de sâmbătă spre duminică, poliţişti din cadrul Direcţiei Generale de Poliţie a Municipiului Bucureşti - Poliţia Sectorului 1, Secţiile 1-5 Poliţie, în colaborare cu Poliţia Canină şi Direcţia Generală de Jandarmi a Municipiului Bucureşti, cu sprijinul lucrătorilor din cadrul Inspectoratului pentru Situaţii de Urgenţă, Inspectoratul Teritorial de Muncă şi Direcţia Sanitar Veterinară şi pentru Siguranţa Alimentelor, au acţionat în Sectorul 1, în incinta şi în zona adiacentă unor unităţi economice, pentru prevenirea şi combaterea faptelor antisociale, depistarea persoanelor care au asupra lor obiecte sau substanţe interzise la deţinere.
Totodată, poliţişti de la Serviciul de Investigare a Criminalităţii Economice - Sector 2, cu sprijinul Secţiilor 6 şi 8 Poliţie, Brigada Rutieră, Brigada de Combatere a Criminalităţii Organizate Bucureşti, împreună cu Inspectoratul General pentru Situaţii de Urgenţă, Poliţia Locală Sector 2 şi Direcţia Generală Antifraudă Fiscală au acţionat în Sectorul 2, pentru prevenirea şi combaterea evaziunii fiscale, a traficului şi consumului ilicit de droguri, prevenirea şi sancţionarea faptelor la regimul rutier şi pentru asigurarea unui climat de siguranţă public.
În urma acţiunilor, au fost legitimate şi verificate 241 de persoane şi au fost cotrolate 41 de bagaje, fiind constatate două infracţiuni, conform Legii 143/2000, privind prevenirea şi combaterea traficului şi consumului ilicit de droguri.
De asemenea, a fost verificată activitatea a cinci unităţi economice, fiind aplicate trei sancţiuni contravenţionale, în valoare de 11.500 de lei, precum şi măsura suspendării activităţii uneia dintre ele pentru lipsa autorizaţiilor necesare funcţionării.
Totodată, a fost întocmit şi un dosar de cercetare penală pentru evaziune fiscală.
Potrivit unor surse judiciare, au fost controlate cluburile Control, Nook (aici au fost prinse două tinere, cliente, care aveau substanţe interzise), Apollo, din Sectorul 1, Oxia şi Kara din Sectorul 2.